આપણો ધર્મ “હિંદુ ધર્મ” કહેવાય છે ખરો; પરંતુ, ખરૂં જોતાં એ એનું નામ નથી. એ નામ તો, પશ્ચિમ તરફથી ભારતમાં આવતા લોકોએ પાડેલું છે. જૂના જમાનામાં જે લોકો પશ્ચિમથી ભારતમાં આવતા હતા, તેમાંના ઘણાને સિંધ દેશમાં થઈ, સિંધુ નદી પાર કરીને આવવું પડતું હતું. તેમાંના ગ્રીક જેવા અમુક લોકોની ભાષામાં “સ” ને બદલે “હ” બોલાતો હતો. તેથી એ લોકો “સિંધ” ને બદલે “હિંદ” બોલતા હતા, ને “સિંધુ” દેશને “હિંદુ” દેશ કહેતા હતા. તેથી “હિંદ”, ને “હિંદુ” થઈ ગયું, ને ભારતનું નામ મુસલમાનો “હિંદુસ્તાન” કહેવા લાગ્યા. તેથી આપણો ધર્મ પણ “હિંદુ” કહેવાયો. હજારો વર્ષો સુધી પરદેશી રાજસત્તાવાળા એ શબ્દો વાપરતા રહ્યા, તેથી, એ નામો રૈયતમાં પણ ચાલુ થઈ ગયાં.